作者:王沂孫
標題:摸魚兒
內容:玉簾寒、翠痕微斷，浮空清影零碎。碧芽也抱春洲怨，雙卷小緘芳字。還又似。系羅帶相思，幾點青鈿綴。吳中舊事。悵酪乳爭奇，鱸魚謾好，誰與共秋醉。江湖興，昨夜西風又起。年年輕誤歸計。如今不怕歸無準，卻怕故人千里。何況是。正落日垂虹，怎賦登臨意。滄浪夢裡。縱一舸重遊，孤懷暗老，餘恨渺煙水。